El Piló celebra la cerimònia per al lliurament dels seus XXX Premis Literaris
2025-07-24

Divendres passat a la nit, un conegut restaurant de Burjassot va ser l’escenari per a la celebració de la cerimònia de lliurament dels XXX Premis Literaris que, anualment, convoca l’Entitat Cultural Valenciana El Piló. Abans de l’acte de lliurament de premis als guanyadors d’aquesta edició i, com ja és tradició en el marc del sopar, es va celebrar el Concurs de micro relats entre els assistents que van voler participar. En aquesta ocasió, escrutats els vots de tots els presents, el primer premi va ser per a per a Oscar Rueda; el segon per a Mª Empar Martínez i el tercer per a Lucas Grao.

Prèviament i mentre es realitzava el recompte de vots dels micro relats, Oscar Rueda, representant de l’editorial L’Oroneta, va fer la presentació de la novel·la titulada “H4QRS (Hackers)”, d’Agustí Zacarés i Romaguera, premiada l’any passat i ja editada, que va ser dedicada per l’autor a tots els presents. Molts d’ells, la van adquirir durant la vetlada.

En 2018, l’XI Premi “Josep Melià” de Teatre, dotat amb 300€, a més de l’estrena de l’obra premiada i el pilón de bronze, va anar per a l’obra titulada: “Mare no hi ha més que una”, de la qual és autor Ramir L. Gómez i Jiménez. Per part seua, el XVI Premi “Federic Feases” de Novel·la, dotat amb 1.800€, publicació de l’obra premiada i figura en bronze de J. Chornet, va anar per a l’obra titulada: “Eclèctica huyturana”, de l’autor Lucas Grao i Silvestre. Després de les intervencions de tots dos premiats, també van tindre unes paraules per als assistents i per als guanyadors de la nit, la regidora de Cultura i Joventut, Estefanía Ballesteros i Josep Barato, president del Piló.

Com també marca ja la tradició d’aquesta vetlada literària i cultural, el comiat va ser a càrrec de dos “cantaors” del Piló que van oferir als presents un conjunt d’albaes relacionades especialment amb aquest esdeveniment literari protagonitzat pel Piló de Burjassot.